Diari Oficial de la Generalitat Valenciana


Sumari del DOGV 6529, del 26-05-2011 (2011/6017)

ORDE 15/2011, de 26 d'abril, de la Conselleria de Justícia i Administracions Públiques, per la qual es regula i convoca el Fons d'Ajudes Socials de l'any 2010 per al personal laboral al servei de l'administració de la Generalitat.
--------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/04/26/15/dof/vci/html**

### Dades del document

Número de DOGV
:   6529

Data del DOGV
:   26-05-2011

Secció del DOGV
:   I. DISPOSICIONS GENERALS

Número del document
:   2011/6017


Data del document
:   26-04-2011

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * personal contractat
    * funció pública
    * legislació
    * suport econòmic
    * ajuda social

ORDE 15/2011, de 26 d'abril, de la Conselleria de Justícia i Administracions Públiques, per la qual es regula i convoca el Fons d'Ajudes Socials de l'any 2010 per al personal laboral al servei de l'administració de la Generalitat. [2011/6017]
Índex
Preàmbul
Capítol I. Disposicions generals
Secció Primera. Àmbit d'aplicació i modalitats
Article 1. Prestació, objecte i contingut de les ajudes
Article 2. Definicions
Article 3. Modalitats d'ajudes socials
Article 4. Sol·licitants i persones beneficiàries
Article 5. Requisits
Secció Segona. Comissió del Fons d'Ajudes Socials
Article 6. Comissió del Fons d'Ajudes Socials 2010
Secció Tercera. Documentació
Article 7. Models i instància
Article 8. Documentació general
Article 9. Documentació específica
Article 10. Disposicions comunes a la documentació
Article 11. Informació fiscal dels membres de la unitat familiar
Secció Quarta. Procediment
Article 12. Convocatòria de les ajudes
Article 13. Presentació de sol·licituds
Article 14. Instrucció del procediment
Article 15. Regles per a la determinació de l'import brut final de cada ajuda
Article 16. Proposta de resolució
Article 17. Resolució del procediment
Article 18. Abonament de les ajudes
Article 19. Incompatibilitats
Article 20. Responsabilitats
Article 21. Tractament de dades de caràcter personal
Capítol II. Disposicions específiques dels fons
Secció Primera. Modalitat educativa
Article 22. Prestacions
Subsecció Primera. Prestació d'ajuda educativa per a estudis no universitaris
Article 23. Contingut de la prestació
Article 24. Persones beneficiàries
Article 25. Requisits
Article 26. Documentació
Subsecció Segona. Prestació d'ajuda educativa per a estudis superiors
Article 27. Prestació
Article 28. Persones beneficiàries i requisits
Article 29. Documentació
Article 30. Obtenció d'informació d'ofici
Secció Segona. Modalitat protètica i ortèsica
Article 31. Prestació
Article 32. Personal beneficiari
Article 33. Requisits
Article 34. Documentació
Secció Tercera. Modalitat per a tractaments especials
Article 35. Prestació
Article 36. Incompatibilitat
Article 37. Persones beneficiàries
Article 38. Documentació
Secció Quarta. Modalitat per a escoles infantils o guarderies
Article 39. Prestació i personal beneficiari
Article 40. Documentació
Secció Cinquena. Modalitat per a lloguer d'habitatge
Article 41. Prestacions
Subsecció Primera. Prestació d'ajuda per a víctimes de violència de gènere
Article 42. Contingut de la prestació
Article 43. Beneficiàries
Article 44. Requisits
Article 45. Documentació
Subsecció Segona. Prestació d'ajuda per a personal laboral fins a 31 anys
Article 46. Contingut de la prestació
Article 47. Persones beneficiàries
Article 48. Requisits
Article 49. Documentació
Article 50. Obtenció d'ofici de la informació del cadastre
Secció Sisena. Modalitat per a reproducció assistida
Article 51. Prestació i persones beneficiàries
Article 52. Requisits
Article 53. Documentació
Secció Setena. Modalitat per a despeses per adopció internacional
Article 54. Prestació i persones beneficiàries
Article 55. Documentació
Secció Vuitena. Modalitat per a al·lèrgies i intoleràncies
Article 56. Prestació i persones beneficiàries
Article 57. Documentació
Disposició Final Única. Entrada en vigor
Annex I. Models i instruccions
Annex II. Direcció de les oficines
Annex III. Barem
Annex IV. Membres de la Comissió del Fons d'Ajudes Socials de 2010
Annex V. Límits
Preàmbul
En el si de la Comissió d'Interpretació, Vigilància i Estudi del II Conveni Col·lectiu del personal laboral al servei de l'administració Autonòmica (CIVE), i amb la presència de l'organització sindical CSI-CSIF, com a sindicat representatiu regulat en l'article 7.2 de la Llei Orgànica 11/1985, de 2 d'agost, de Llibertat Sindical, es va negociar l'Acord de 25 d'octubre de 2007, publicat en el DOCV de 29 de novembre de 2007, que precisava de l'adequat desplegament normatiu que recollira les modificacions al règim d'ajudes socials, fruit d'aqueixa negociació, així com les modificacions en el procediment, establides per a agilitar la tramitació de les ajudes. L'esmentat desenrotllament es va concretar en l'Orde de 28 de desembre de 2007, de la Conselleria de Justícia i Administracions Públiques, per la qual es va regular i va convocar el Fons d'Ajudes Socials de l'any 2006, per al personal laboral al servei de l'administració del Consell i els seus organismes autònoms.
Posteriorment es van convocar, amb idèntic disseny, els fons d'ajudes socials dels anys 2007, 2008 i 2009, mitjançant sengles ordes de la Conselleria de Justícia i Administracions Públiques.
La present Orde, que regula i convoca el Fons d'Ajudes Socials de 2010, seguint el model de les citades, s'estructura en dos capítols. El primer, de disposicions generals, regula l'àmbit d'aplicació; les modalitats; el procediment per a la gestió de les ajudes; la documentació que cal presentar i la Comissió del Fons d'Ajudes Socials. En aquest capítol, en l'article 12 també es convoquen les ajudes per a l'any 2010.
En el capítol segon es regulen les disposicions específiques, com ara documentació i requisits específics per a cada modalitat d'ajuda i les esmentades modalitats.
Finalment cal assenyalar que l'annex I conté els models de sol·licitud de les ajudes.
Per tot això, i després d'haver-se demanat informe a l'Advocacia General de la Generalitat, i fent ús de les facultats que em confereix l'article 28.e), de la Llei 5/1983, de 30 de desembre, del Consell i el Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques,
ORDENE
CAPÍTOL I
Disposicions generals
Secció primera
Àmbit d'aplicació i modalitats
Article 1. Prestació, objecte i contingut de les ajudes
1. Aquesta orde regula el contingut, el procediment de gestió i la resolució del Fons d'Ajudes Socials per al personal que haja prestat serveis durant l'any 2010, en règim de dret laboral, en l'administració de la Generalitat.
2. Les ajudes regulades en aquesta orde estan encaminades a promoure el benestar social del personal laboral al servei de l'administració de la Generalitat i el benestar dels seus familiars, sempre que queden acreditades les condicions que s'establisquen en cada cas.
3. Els fons d'ajudes socials es gestionaran mitjançant l'aplicació de criteris compensatoris i progressius que tendisquen a beneficiar el nombre més gran de treballadors i treballadores.
Article 2. Definicions
1. A l'efecte d'aquesta orde, es considera sol·licitant la persona les dades de la qual encapçalen el model A de sol·licitud i que necessàriament ha de ser personal laboral al servei de l'administració de la Generalitat i reunir les condicions definides en l'article 4.1. Són persones beneficiàries els membres de la unitat familiar per als quals s'haja sol·licitat alguna ajuda, inclosa la persona sol·licitant.
2. Quan en aquesta orde es faça referència a l'administració de la Generalitat, en aquesta es consideraran incloses les entitats autònomes següents: Servei Valencià d'Ocupació i Formació, Institut Valencià de la Joventut, Institut Valencià d'Investigacions Agràries, Institut Valencià d'Estadística, Institut Valencià de Seguretat i Salut en el Treball, Institut Cartogràfic Valencià, Tribunal de Defensa de la Competència i Agència Valenciana de Foment i Garantia Agrària.
3. A l'efecte d'aquesta orde, es considera unitat familiar la integrada per la persona sol·licitant i el cònjuge amb qui convisca, i de què no es trobe separat o separada legalment, o per la seua parella de fet i, si n'hi ha:
a) Els fills o les filles de la persona sol·licitant o del seu cònjuge o parella de fet que, com a màxim, hagen complit 25 anys durant l'any objecte de la Convocatòria; sempre que convisquen amb la persona sol·licitant i no perceben rendes. En el cas que la persona sol·licitant tinguera fills o filles, als qui haguera d'abonar pensió alimentària, podrà incloure'ls dins de la seua unitat familiar encara que no convisquen al seu domicili.
b) Els fills o les filles majors d'edat, incapacitats judicialment, subjectes a pàtria potestat, prorrogada o rehabilitada, o amb grau de minusvalidesa igual o superior al 65%, que no reben renda.
c) Les persones amb 65 anys, complits durant l'any 2010, o majors d'aquesta edat, que acrediten parentiu de primer grau amb la persona sol·licitant, per consanguinitat o afinitat, i convisquen en el domicili d'aquesta i que no perceben rendes.
d) Les persones incapacitades judicialment subjectes a tutela o curadoria, o amb grau de minusvalidesa igual o superior al 65%, que no perceben rendes i que acrediten segon grau de parentiu, per consanguinitat o afinitat amb la persona sol·licitant, en el domicili de la qual haurà de conviure.
e) Les persones menors d'edat sotmeses a tutela judicial o a situació derivada d'acolliment familiar simple, permanent o preadoptiu de la persona sol·licitant, cònjuge o parella de fet, que a l'efecte d'aquesta orde tindran la consideració de fills o filles.
4. Així mateix, segons aquesta orde s'entén per:
a) Parella de fet: qui respecte de la persona de referència manté una relació que pot acreditar a través de la inscripció en un registre públic oficial d'unions de fet.
b) Discapacitat: la condició de l'individu que s'acredita mitjançant certificat oficial de discapacitat, expedit per la conselleria competent en la matèria o, si fa al cas, òrgan equivalent d'altres administracions públiques.
c) Víctima de violència de gènere: la situació que s'acredita mitjançant l'orde de protecció a favor de la víctima. Excepcionalment, serà títol d'acreditació d'aquesta situació, l'informe del Ministeri Fiscal que indique l'existència d'indicis que la treballadora afectada és víctima de violència de gènere, fins que es dicte l'orde de protecció.
d) Familiar de primer grau en línia directa, per consanguinitat o afinitat: pares, mares, fills o filles, pares polítics o mares polítiques.
e) Familiar de segon grau en línia directa o col·lateral, per consanguinitat: germans o germanes, iaios, iaies, néts/nétes; o per afinitat: germans, germanes, iaios, iaies i néts/nétes del cònjuge o parella de fet.
f) No percebre cap renda o no tindre renda: es considera quan s'han obtingut unes quanties anuals brutes inferiors a les que anualment es determinen com a indicador públic de renda d'efectes múltiples (IPREM anual), especificat en l'article12.e).
g) Incapacitat judicial: situació declarada mitjançant sentència.
h) Import brut final: la quantia final reconeguda individualment a cada sol·licitud, després d'aplicar les regles de l'article 15.
L'import brut final coincidirà amb una de les categories següents: import brut màxim, import brut segons barem, import brut incrementat o import brut decrescut.
i) Coeficient de temps treballat: és el que resulta de dividir el nombre de mesos complets treballats, o períodes que sumen 30 dies naturals en actiu o en excedència voluntària per atenció de fills/filles o de familiars, entre els 12 mesos de l'any.
Article 3. Modalitats d'ajudes socials
1. Les modalitats de les ajudes socials són:
a) Modalitat educativa.
b) Modalitat protètica i ortèsica.
c) Modalitat per a tractaments especials de la persona sol·licitant i de persones a càrrec seu.
d) Modalitat per a escoles infantils o guarderies.
e) Modalitat per a lloguer d'habitatge.
f) Modalitat per a reproducció assistida.
g) Modalitat per a despeses per adopció internacional.
h) Modalitat per a al·lèrgies i intoleràncies.
2. Cada modalitat d'ajuda social constarà de les prestacions que es determinen en les disposicions específiques d'aquesta orde.
Article 4. Sol·licitants i persones beneficiàries
1. Podrà sol·licitar les ajudes, esmentades en l'article 3, tot el personal de l'administració de la Generalitat, en règim de dret laboral de caràcter fix, indefinit o temporal, que durant l'any 2010 s'haja trobat un mínim de 30 dies naturals en actiu o en excedència voluntària per atenció de fills/filles o de familiars, amb la sol·licitud prèvia.
2. El personal que no haguera prestat serveis durant l'any complet, objecte de la Convocatòria, veurà reduïda la quantia de l'ajuda proporcionalment al nombre de mesos naturals o períodes que sumen 30 dies de serveis prestats o en excedència per atenció de fills o filles o familiars, sense perjudici d'altres reduccions que en els termes d'aquesta orde procedisca aplicar-se a la seua quantia.
3. El personal beneficiari es determinarà per modalitat o, si fa al cas, prestació d'ajuda.
4. Cada sol·licitant no podrà percebre més d'una ajuda per prestació, persona beneficiària i exercici econòmic.
5. En aquells supòsits en què dues persones sol·licitants tinguen persones beneficiàries comunes, només una d'aquestes causarà dret en favor d'aquestes per persona beneficiària, prestació i exercici econòmic. En el cas que aquestes persones sol·licitants formen part de la mateixa unitat familiar, per la Comissió del Fons d'Ajudes Socials s'acumularan les sol·licituds en un únic expedient i de la manera més favorable al personal sol·licitant.
Article 5. Requisits
1. El pagament pel qual se sol·licita l'ajuda ha d'haver-se produït entre l'1 de gener i el 31 de desembre de 2010, llevat d'allò que s'ha disposat per a l'ajuda educativa.
2. Les sol·licituds, segons modalitat, han de reunir els requisits que per a cada una d'aquestes s'especifiquen en el capítol II, sense perjudici de les incompatibilitats de l'article 19 d'aquesta orde.
Secció segona
Comissió del Fons d'Ajudes Socials
Article 6. Comissió del Fons d'Ajudes Socials 2010
1. La Comissió del Fons d'Ajudes Socials 2010, d'ara en avant COFOSO-10, serà l'encarregada de l'estudi i gestió de les sol·licituds que es presenten, amb l'assistència tècnica del servei competent en matèria de relacions sindicals.
2. La COFOSO-10 és un òrgan paritari integrat per representants de l'administració de la Generalitat i per representants de les organitzacions sindicals, assenyalades en l'apartat 4.
3. La representació de l'administració estarà composta pel mateix nombre de membres que el total de representants de les organitzacions sindicals i els seus respectius suplents. Aquests seran proposats per la Direcció General competent en matèria de Funció Pública.
4. Cada una de les organitzacions sindicals, amb representació en la Comissió d'Interpretació, Vigilància i Estudi del II Conveni Col·lectiu, del personal laboral al servei de l'administració Autonòmica, proposarà dos representants de la seua organització sindical i els seus dos suplents. Així mateix, proposarà un representant, i un suplent, cada organització sindical que tinga la condició de representativa en l'àmbit del personal laboral al servei de l'administració de la Generalitat i els seus organismes autònoms, conforme a l'article 7.2 de la Llei Orgànica 11/1985, de 2 d'agost, de Llibertat Sindical.
5. La presidència i la secretaria de la COFOSO-10 recauran en els representants de l'administració que es designen a aquest efecte.
6. El règim jurídic d'aquest òrgan col·legiat serà l'establit en el títol II, capítol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
7. Els membres de la COFOSO-10 estaran sotmesos a les causes d'abstenció i recusació, previstes en la Llei esmentada en l'apartat anterior.
8. Així mateix, els membres de la COFOSO-10 estan subjectes al secret professional respecte de les dades de caràcter personal que tinguen coneixement, en virtut del que estableix la Llei de Protecció de Dades de Caràcter Personal.
Secció tercera
Documentació
Article 7. Models i instància
1. Els models que s'utilitzaran per a demanar aquestes ajudes són els que s'aproven annexats a aquesta orde i la seua descripció és la que segueix:
a) Model A. Sol·licitud general del Fons d'Ajudes Socials del Personal Laboral de l'any 2010.
b) Model B. Sol·licitud específica d'ajudes per beneficiari del Fons d'Ajudes Socials del Personal Laboral de l'any 2010.
2. Els models estaran disponibles a les oficines públiques de l'annex II; en la pàgina web de la Conselleria de Justícia i Administracions Públiques amb l'adequat direccionament; així com en el portal del funcionari, secció laboral, apartat Web Sindical/Generalitat/Ajudes socials laborals 2010, accessible exclusivament des de la intranet de la Generalitat. També podran ser sol·licitats mitjançant un correu electrònic dirigit a l'adreça següent: i indicar en l'assumpte «Models Ajudes Socials 10».
3. La instància constarà, obligatòriament, d'un model A i, a més, d'un model B, per cada persona beneficiària per als qui se sol·licite ajuda.
4. En el model A es farà constar el nombre total de models que es presenten, i incloure-hi en el còmput el model de sol·licitud general.
5. La instància s'acompanyarà dels documents que resulten obligatoris, d'acord amb el que disposen els articles 8 i 9.
6. La firma de la persona sol·licitant i de tots els membres de la unitat familiar majors de quinze anys, en el model A, autoritzarà la sol·licitud de la informació corresponent a l'Agència Estatal d'Administració Tributària (AEAT), universitats i cadastre.
Article 8. Documentació general
1. El personal sol·licitant, a efectes, entre altres, d'acreditar els membres que integren la seua unitat familiar, si és la primera vegada que sol·licita ajudes, presentarà, juntament amb la seua sol·licitud, la documentació següent:
a) Certificat d'empadronament actualitzat, amb el número d'orde d'inscripció de tots els membres empadronats en el domicili de la persona sol·licitant o certificat de convivència expedit per l'ajuntament de residència, per tal de determinar els membres integrants de la unitat familiar.
b) Fotocòpia, acarada per personal funcionari públic, de les pàgines omplides del llibre de família o del certificat del registre d'unions de fet, que acredite la inscripció en aquest; llevat que la persona sol·licitant siga l'únic membre de la unitat familiar.
c) I, si fa al cas, fotocòpia acarada del certificat oficial de discapacitat, expedit per la conselleria competent en la matèria o òrgan equivalent, d'altres administracions públiques.
d) En cas de separació o divorci s'acreditarà la dita situació, mitjançant la corresponent fotocòpia acarada de la sentència i conveni regulador.
e) En cas de sol·licitar ajudes per a fills o filles, que no convisquen amb la persona sol·licitant, i a què aquesta haja d'abonar pensió alimentària, caldrà presentar les fotocòpies acarades del conveni regulador i sentència, i els rebuts que acrediten la transferència o abonament de la pensió alimentària.
f) En cas d'incapacitació judicial, hi caldrà fotocòpia acarada de la sentència que l'acredite.
g) Quan procedisca, còpia acarada de la resolució judicial o document de formalització de l'acolliment familiar simple, permanent o preadoptiu.
2. El personal laboral que va presentar sol·licitud per a les ajudes dels anys 2007, 2008 o 2009, tindrà l'obligació de presentar:
a) Certificat d'empadronament actualitzat, amb el número d'orde d'inscripció de tots els membres empadronats en el domicili del sol·licitant o certificat de convivència expedit per l'ajuntament de residència, per tal d'acreditar els membres integrants de la unitat familiar.
b) En el cas de modificació de la seua situació personal, la documentació que acredite el canvi produït.
c) Si se sol·liciten ajudes per a fills o filles, que no convisquen amb la persona sol·licitant, haurà d'acreditar-se l'abonament de la pensió alimentària de l'any complet, objecte de la Convocatòria.
3. La COFOSO-10 estudiarà la documentació general aportada al seu expedient i, si fa al cas, a través del tràmit de l'article 14 se sol·licitarà la que considere necessària per a actualitzar les dades que es troben en poder d'aquest.
4. Si la persona sol·licitant figura com a única beneficiària de la instància i no presenta el certificat d'empadronament o convivència, juntament amb el model A; després de ser requerit per a això, a través del tràmit previst en l'article 14, la seua sol·licitud es tramitarà com si fóra l'únic membre integrant de la seua unitat familiar a tots els efectes.
Article 9. Documentació específica
1. Juntament amb la sol·licitud i els documents que s'enumeren en l'article 8, la persona interessada presentarà els documents específics requerits en el capítol II per a cada modalitat d'ajuda que sol·licite.
2. De la documentació específica s'han d'aportar els documents originals. No seran admesos, ni tinguts en compte, els documents que no complisquen amb aquest requisit.
3. La devolució de les factures originals podrà ser sol·licitada i caldrà ajustar-se, després de la publicació de la resolució de l'article 17 que posa fi al procediment. Les factures que continguen un import subvencionat se segellaran, abans de tornar-les, amb referència a l'any d'ajudes socials pel qual han estat subvencionades.
4. Les factures de les compres realitzades l'any 2010, emeses l'any 2011, hauran de contindre el terme duplicat o còpia, a més de la data en què es va realitzar el pagament.
Article 10. Disposicions comunes a la documentació
1. No tindran validesa els documents aportats amb esmenes o ratllades.
2. A la vista de la documentació aportada, la COFOSO-10 podrà acordar, si fa al cas, l'admissió de documents equivalents als exigits, sempre que acrediten fefaentment les circumstàncies o dades corresponents.
3. Si per qualsevol circumstància els documents exigits no foren prou acreditatius, la COFOSO-10 podrà exigir la documentació que, a aquest efecte, estime necessària.
Article 11. Informació fiscal dels membres de la unitat familiar
1. Amb la seua firma, la persona interessada, i els membres que integren la seua unitat familiar amb 16 anys, complits l'any objecte de la convocatòria, que es farà constar en el model de sol·licitud general, s'autoritzarà la petició de la informació fiscal que acredite els rendiments íntegres percebuts per la unitat familiar i serà obtinguda directament de la base de dades de l'Agència Estatal d'Administració Tributària, per la direcció general competent en matèria de Funció Pública.
2. Si en les sol·licituds no consten aquestes autoritzacions, es requerirà a la persona interessada, a través del tràmit de l'article 14.1, perquè complete el seu expedient, i es considerarà desistida, en el cas de no completar-lo, d'acord amb el que disposa l'article 71.1, de la Llei 30/1992, de 26 de novembre.
Secció quarta
Procediment
Article 12. Convocatòria de les ajudes
1. Conforme a l'article 69, de la Llei 30/1992, es convoquen d'ofici les Ajudes Socials de l'any 2010.
2. Els aspectes que regeixen la Convocatòria d'enguany són els que segueixen:
a) La quantia que es destinarà al fons d'ajudes socials 2010 és de 341.409,00 euros.
b) Les ajudes aprovades es finançaran a càrrec de l'aplicació pressupostària 74.46.79.827.14.02, corresponent als Pressupostos de l'exercici 2011.
c) Els membres de la Comissió del Fons d'Ajudes Socials, per al 2010, i els seus suplents, són els que s'indiquen en l'annex IV;
d) El curs acadèmic, per al qual es poden sol·licitar les ajudes educatives, és el 2010/2011.
e) La quantia de l'IPREM annual, per a l'any objecte de la Convocatòria, és de 6.390,13 euros.
Article 13. Presentació de sol·licituds
1. Les sol·licituds, en els models oficials aprovats en l'annex I, juntament amb la documentació que s'assenyala en els articles 8 i 9, es presentaran a les oficines que es relacionen en l'annex II o en qualsevol punt Prop de la Generalitat, així com en qualsevol de les oficines públiques que corresponguen, de conformitat amb el que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Les sol·licituds es presentaran en el termini d'un mes, comptador des de l'endemà de la publicació en el Diari Oficial de la Comunitat Valenciana (DOCV) d'aquesta orde.
Article 14. Instrucció del procediment
1. La COFOSO-10 revisarà les sol·licituds presentades i, després de la comprovació de la documentació general i de la documentació específica de cada modalitat d'ajuda sol·licitada, si fa al cas, requerirà a les persones interessades perquè en un termini de 10 dies hàbils esmenen la falta, amb indicació que si així no ho fan es considerarà que desisteix de la sol·licitud, si no aporta la documentació general, prèvia resolució que haurà de ser dictada en els termes de l'article 42, de la Llei 30/1992, de 26 de novembre.
2. En el supòsit de no presentar la documentació específica de l'ajuda sol·licitada i les autoritzacions a què es refereixen els articles 30 i 50, es desestimarà la petició concreta de l'ajuda corresponent, per falta de documentació.
3. Amb aquesta finalitat, es publicaran als taulers d'anuncis de les oficines públiques de l'annex II, així com en la pàgina web de la conselleria competent en matèria de Funció Pública, i també en la Intranet de la Generalitat, portal del funcionari, secció laboral, apartat Web Sindical/Generalitat/Ajudes Socials Laborals 2010, accessible exclusivament des de la Intranet de la Generalitat, contenint el DNI de les persones sol·licitants, els llistats següents:
a) Primer llistat: relació de sol·licituds admeses que no necessiten esmena.
b) Segon llistat: relació de sol·licituds admeses, a les quals, mitjançant notificació individual, se'ls requerirà que esmenen la seua sol·licitud.
c) Tercer llistat: relació de sol·licitants, les sol·licituds dels quals no s'admeten a tràmit i els motius d'això.
4. Per necessitats de gestió, la COFOSO-10 podrà decidir la publicació d'altres llistats que continguen informació diferent.
5. En el cas de no disposar de la informació de l'Agència Estatal d'Administració Tributària (AEAT), en publicar els llistats provisionals, els membres de la unitat familiar, que per a ser beneficiaris de les ajudes socials estiguen subjectes a uns nivells determinats de renda, podran ser exclosos de la unitat familiar i desestimada la seua sol·licitud, una vegada siga remesa per l'AEAT la informació relativa a la renda declarada.
Article 15. Regles per a la determinació de l'import brut final de cada ajuda
1. Resoltes les al·legacions presentades, es realitzaran les operacions necessàries per a obtindre l'import brut final de cada una de les sol·licituds admeses, d'acord amb els càlculs següents:
a) Primerament es calcularà l'import brut màxim de cada sol·licitud. Per a això, en cada una de les prestacions admeses s'ajustarà l'import, sol·licitat i revisat per la COFOSO-10, als límits establits en l'annex V, cas que l'import de les factures siga superior a aquests. En cap cas no es podrà abonar una quantitat superior a l'import de la factura.
b) Se sumaran tots els imports obtinguts, d'acord amb el que disposa l'apartat a).
c) Posteriorment s'aplicarà el coeficient de temps treballat del sol·licitant a l'import obtingut en l'apartat b). Amb aquesta operació es genera l'import brut màxim.
2. Si els recursos pressupostats són suficients per a satisfer l'import brut màxim de totes les sol·licituds, aquest serà l'import brut final.
3. Si els recursos pressupostats són insuficients per a satisfer la suma dels imports bruts màxims de totes les sol·licituds s'aplicarà, a l'import brut de cada sol·licitud, el coeficient de la taula de l'annex III que li corresponga. Amb aquesta operació es genera l'import brut segons barem.
El coeficient aplicable és el que resulta de la intersecció de la columna rendiments íntegres percebuts per la unitat familiar i de la fila membres integrants de la unitat familiar, segons les dades de cada sol·licitud.
4. Si els recursos pressupostats són suficients per a satisfer la suma de l'import brut, segons barem de totes les sol·licituds, els imports bruts, segons barem individual, s'incrementaran mitjançant un procediment proporcional i iteratiu fins que s'esgote el pressupost o s'abaste l'import brut màxim de la sol·licitud, que és la quantia bruta màxima que es pot reconéixer per sol·licitud. La quantitat així obtinguda rep el nom d'import brut incrementat.
Si al contrari els recursos pressupostats resulten insuficients, s'aplicarà el coeficient de reducció que calga, que serà el mateix per a totes les sol·licituds, fins a esgotar, sense excedir-los, els recursos pressupostats. L'import així obtingut serà l'import brut decrescut.
Article 16. Proposta de resolució
La Comissió del Fons d'Ajudes Socials 2010, una vegada efectuats els càlculs, redactarà la proposta de resolució, que elevarà la directora o el director general competent en matèria de funció pública.
Article 17. Resolució del procediment
1. La resolució del director o la directora general competent, en matèria de funció pública, que pose fi al procediment es publicarà en el DOCV i contindrà:
a) Un llistat amb la relació de persones a qui s'ha reconegut alguna ajuda i la quantia total bruta que percebrà. Posteriorment, mitjançant notificació, rebran el detall dels termes de la seua resolució.
b) Un altre llistat, amb la relació de sol·licitants i les peticions dels quals han estat íntegrament desestimades o desistides, amb els motius de desestimació o desistiment o, si fa al cas, la indicació que rebrà una notificació respecte d'això.
2. El procediment es resoldrà en un termini màxim de sis mesos, comptadors des de l'endemà de la publicació d'aquesta Convocatòria.
3. Sense perjudici de l'obligació de resoldre de l'administració, el transcurs del període de l'apartat 2, sense que es dicte una resolució expressa, no atorga cap dret a les persones sol·licitants.
Article 18. Abonament de les ajudes
1. A les quantitats reconegudes se'ls 'aplicarà la retenció a compte de l'impost sobre la renda de les persones físiques, en la quantia legalment establida.
2. A les quantitats reconegudes es descomptarà, si fa al cas, la quota corresponent de la Seguretat Social.
3. L'ingrés de les quanties netes s'efectuarà:
a) Per al personal que es trobe en situació d'alta en la nòmina del personal al servei de l'administració de la Generalitat, en el moment en què se'n vaja a procedir al pagament, a través del compte bancari que tinga indicat per a l'ingrés periòdic de la seua nòmina.
b) Per al personal que no es trobe en situació d'alta en la nòmina o no es puga disposar de les seues dades bancàries -en el moment en què es produïsca el pagament- en el compte bancari que acredite el o la titular, previ requeriment d'aqueixa informació.
Article 19. Incompatibilitats
1. Les modalitats d'ajudes, objecte d'aquesta orde, són incompatibles amb la percepció d'altres de la mateixa naturalesa, concedides per qualsevol organisme o entitat pública o privada, per a l'any objecte de la Convocatòria.
2. No es concedirà cap tipus d'ajuda quan per aquesta prestació la Generalitat haja sufragat, en tot o en part, el motiu de l'ajuda.
3. La firma de la instància suposarà la declaració responsable de no percebre cap ajuda assenyalada com a incompatible.
Article 20. Responsabilitats
1. La inexactitud, falsedat o omissió, de caràcter essencial, en qualsevulla dada, manifestació o document que s'acompanye o incorpore a una declaració responsable, o la no-presentació davant de l'administració competent de la declaració responsable, determinarà la impossibilitat de continuar amb l'exercici del dret o activitat afectada; des del moment que es tinga constància de tals fets, sense perjudici de les responsabilitats penals, civils o administratives a què haguera lloc.
2. Així mateix, la resolució de l'administració Pública, que declare tals circumstàncies, podrà determinar l'obligació de la persona interessada de restituir la situació jurídica, al moment previ al reconeixement o a l'exercici del dret o a l'inici de l'activitat corresponent, així com la impossibilitat d'instar un nou procediment amb el mateix objecte, durant un període de temps determinat. Tot això d'acord amb els termes establits en les normes sectorials d'aplicació.
Article 21. Tractament de dades de caràcter personal
1. Les dades de caràcter personal, demanades per a la tramitació d'aquest procediment, s'emmagatzemen en el fitxer de dades de caràcter personal que es va crear amb l'article 21, de l'Orde de 28 de desembre de 2007, de la Conselleria de Justícia i Administracions Públiques, modificada per Orde de la mateixa Conselleria, de 26 de febrer de 2009.
2. Les dades es destinen a les finalitats per a les quals es demanen i es gestionen per personal degudament autoritzat.
3. La persona titular, de l'òrgan responsable del fitxer, adopta les mesures de gestió i organització necessàries per a assegurar la confidencialitat, seguretat i integritat de les dades, així com les conduents a fer efectives les garanties, drets i obligacions reconeguts en la Llei Orgànica 15/1999, de 13 de desembre, de Protecció de Dades de Caràcter Personal.
4. Les persones titulars de les dades de caràcter personal, contingudes en el fitxer, podran exercir els drets d'accés, rectificació i cancel·lació davant de la direcció general competent, en matèria de funció pública.
CAPÍTOL II
Disposicions específiques dels fons
Secció primera
Modalitat educativa
Article 22. Prestacions
Aquesta modalitat consta de dues prestacions, regulades cada una d'aquestes en una subsecció.
Subsecció primera
Prestació d'ajuda educativa per a estudis no universitaris
Article 23. Contingut de la prestació
Aquesta prestació consisteix en el pagament d'una ajuda econòmica, la quantia de la qual serà, com a màxim, per cada beneficiari o beneficiària de l'article 24, la que s'estableix en l'annex V.
Article 24. Beneficiaris o beneficiàries
Seran persones beneficiàries d'aquesta ajuda els fills o les filles del personal sol·licitant i del seu cònjuge o parella de fet, membres de la unitat familiar que, durant l'any, siguen objecte de la Convocatòria, complisquen com a màxim 21 anys i siguen alumnes d'educació infantil, primària, especial, educació secundària obligatòria, cicles formatius de grau mitjà, ensenyaments mitjans no universitaris i batxiller.
Article 25. Requisits
El personal beneficiari ha de residir en l'habitatge habitual de la persona sol·licitant i així ha de constar en el certificat d'empadronament o convivència; llevat del que disposa l'article 2.3.a) per als fills o filles, a qui la persona sol·licitant haja d'abonar pensió alimentària.
Article 26. Documentació
1. Juntament amb la sol·licitud i documentació, a què es refereixen els articles 8 i 9, els beneficiaris o beneficiàries, que hagen complit 16 anys o menys l'any objecte de la Convocatòria, no hauran de presentar cap documentació específica.
2. Aquelles i aquells que hagen complit de 17 a 21 anys l'any 2010, presentaran certificat de la secretaria del centre docent, que acredite els estudis cursats durant el curs acadèmic 2010/2011.
Subsecció segona
Prestació d'ajuda educativa per a estudis superiors
Article 27. Prestació
1. Aquesta prestació consistirà en una ajuda econòmica, destinada a cobrir les despeses ocasionades pel cost de la matrícula al personal beneficiari de l'article 28 que cursen estudis, en el curs acadèmic 2010/2011, d'educació superior, impartits en universitats públiques, llevat dels cursos propis, impartits per les universitats, els màsters, cursos d'extensió universitària i cursos de postgrau que no es troben avalats per matrícula de tercer cicle o doctorat.
2. Exclusivament s'abonarà la primera matrícula de cada assignatura.
Article 28. Persones beneficiàries i requisits
1. És beneficiari o beneficiària d'aquesta ajuda el personal comprés en l'article 4.1, el seu cònjuge o parella de fet, i els fills o les filles que siguen membres de la unitat familiar.
2. El reconeixement d'aquesta ajuda és incompatible amb la percepció pel personal beneficiari de beques, per a la mateixa prestació, que procedisquen d'entitats públiques o privades.
Article 29. Documentació
Juntament amb la sol·licitud i documentació, a què es refereixen els articles 8 i 9, es presentarà la documentació següent:
a) Certificat expedit pel centre, que acredite la formalització de la matrícula, el nombre de vegades que s'ha realitzat la matrícula de cada assignatura i si s'ha sol·licitat beca.
b) Els rebuts originals o la justificació bancària original del curs acadèmic 2010/2011, amb independència que el pagament haja estat fraccionat.
Article 30. Obtenció d'informació d'ofici
La direcció general competent en matèria de funció pública, d'ofici i amb l'autorització prèvia del personal beneficiari, obtindrà de les universitats corresponents la informació sobre la percepció de beques per la persona interessada.
Secció segona
Modalitat protètica i ortésica
Article 31. Prestació
1. Aquesta modalitat està destinada a sufragar les despeses hagudes per les prestacions assenyalades en l'apartat 2, no cobertes pel sistema de Sanitat Pública.
2. Les prestacions són les següents:
a) Prestacions dentàries, amb els límits de l'annex V:
1r Dentadura completa,
2n Dentadura superior o inferior,
3r Pròtesis parcials definitives o aparell esquelètic,
4t Corones,
5é Endodòncies.
6é Obturacions o empastaments.
7é Reconstruccions.
8é Implants osteointegrats.
9é Fèrula de descàrrega, superior, inferior o ambdues.
10é Ortodòncia.
11é Tartrectomia o neteja bucal.
12é Periodòncia o raspatge i allisat radicular o neteja de genives, per quadrant.
b) Prestacions oculars, amb els límits de l'annex V:
1r Ulleres graduades.
2n Ulleres bifocals.
3r Ulleres progressives.
4t Renovació de vidres graduats.
5é Renovació de vidres bifocals.
6é Renovació de vidres progressius.
7é Lentilles.
c) Prestacions auditives, amb els límits de l'annex V:
1r Audiòfon, dret, esquerre o ambdós.
2n Aparells de fonació.
d) Prestacions ortèsiques, amb els límits de l'annex V:
1r Plantilles, dreta, esquerra o ambdues.
2n Calcer.
Article 32. Personal beneficiari
1. Podran ser persones beneficiàries el mateix empleat/ada públic/a i els membres de la unitat familiar.
Article 33. Requisits
1. Per a sol·licitar les ajudes per prestacions auditives i ortèsiques, descrites en els apartats c) i d) de l'article 31, hi caldrà que la seua utilització haja estat prescrita per la Sanitat Pública.
2. Per a sol·licitar les ajudes per prestacions oculars i dentàries dels apartats a) i b), de l'article 31, no es requereix que la seua utilització haja estat prescrita per la Sanitat Pública.
Article 34. Documentació
Juntament amb la sol·licitud i documentació, a què es refereixen els articles 8 i 9, es presentarà la documentació següent:
a) Factures originals de la despesa que acrediten el pagament, expedides per prescripció facultativa o establiments especialitzats, o documents originals conformats pel col·legi professional corresponent.
b) Per a les pròtesis oculars s'haurà d'aportar, a més, còpia de l'informe acreditatiu de la necessitat d'aquesta, en què s'indique la graduació òptica, que podrà ser emesa per prescripció facultativa d'especialista o per especialista d'establiment òptic, llevat que aquest aspecte es deduïsca de la factura o haja estat presentat l'informe de graduació en anteriors convocatòries, i en aquest cas, caldrà indicar açò últim en la sol·licitud.
c) Per a les prestacions auditiva o ortèsica, descrites en els apartats c) i d) de l'article 31, informe de personal facultatiu de la Sanitat Pública, en què es prescriga aquesta.
Secció tercera
Modalitat per a tractaments especials
Article 35. Prestació
Aquesta modalitat consta d'una prestació, que consistirà en el finançament de les despeses per tractaments especials, no coberts per la Seguretat Social, per a persones amb discapacitats físiques, psíquiques o sensorials amb els límits que, en funció del grau de minusvalidesa, s'estableixen en l'annex V.
Article 36. Incompatibilitat
A través d'aquesta modalitat no es finançaran les despeses cobertes amb les modalitats de les seccions 2a i 8a.
Article 37. Persones beneficiàries
Podran ser persones beneficiàries el mateix empleat/ada públic/a i els membres de la unitat familiar que acrediten un grau de minusvalidesa igual o superior al 33%.
Article 38. Documentació
Juntament amb la sol·licitud i documentació, a què es refereixen els articles 8 i 9, es presentarà la documentació següent:
a) Informe emés per personal facultatiu de la Sanitat Pública, de la necessitat del tractament especial.
b) Certificat, si fa al cas, de la Sanitat Pública, relatiu a la no-cobertura per aquella de tals actuacions o processos sanitaris.
c) Còpia acarada del certificat del grau de minusvalidesa, sempre que no s'haja aportat com a documentació general.
d) Factures originals de les despeses, que acrediten el pagament, expedides per centres o institucions de rehabilitació o ensenyança, així com per professionals especialitzats en tractaments de recuperació o rehabilitació.
Secció quarta
Modalitat per a escoles infantils o guarderies
Article 39. Prestació i personal beneficiari
1. Aquesta prestació es destina a finançar les despeses d'educació i menjador dels fills o filles del personal de l'article 4.1, que com a màxim hagen complit 4 anys l'any objecte de la Convocatòria, amb el límit que s'estableix en l'annex V.
2. El reconeixement d'aquesta prestació és incompatible amb el reconeixement de l'ajuda educativa per a estudis no universitaris. No obstant això, quan per qualsevol causa no es reconega l'ajuda per aquesta modalitat, es reconeixerà la prevista en la subsecció 1a, de la modalitat educativa, articles 23 a 26, sempre que es complisquen els requisits exigits per a la percepció d'aquesta.
Article 40. Documentació
Juntament amb la sol·licitud i documentació, a què es refereixen els articles 8 i 9, es presentarà la documentació següent:
a) Certificat que acredite que ni la persona sol·licitant, ni el seu cònjuge o parella, de fet perceben ajudes del seu ajuntament de residència per les mateixes prestacions.
b) Documents originals, que acrediten el pagament de les despeses per guarderia i menjador, abonats per la persona sol·licitant, en els mesos de l'any objecte de la Convocatòria, així com, si fa al cas, l'import de la matrícula.
Secció cinquena
Modalitat per a lloguer d'habitatge
Article 41. Prestacions
Aquesta modalitat consta de dues prestacions, regulades cada una d'aquestes en una subsecció.
Subsecció primera
Prestació d'ajuda per a víctimes de violència de gènere
Article 42. Contingut de la prestació
1. Aquesta prestació consistirà en una ajuda econòmica, destinada a sufragar les despeses hagudes durant l'any objecte de la Convocatòria, per pagaments de lloguer de l'habitatge habitual, amb el límit que s'estableix en l'annex V.
2. Si el contracte d'arrendament s'haguera celebrat per a compartir l'habitatge diversos arrendataris, a la persona sol·licitant de l'ajuda només se li concedirà la part proporcional de la quantia d'aquesta que li corresponga, segons la seua participació en el pagament del lloguer.
Article 43. Beneficiàries
Únicament podrà acollir-se a aquesta modalitat d'ajuda el personal de l'article 4.1, que patisca situació de violència de gènere.
Article 44. Requisits
El personal, a què es referix l'article 43, podrà sol·licitar aquesta modalitat d'ajuda si es donen les circumstàncies següents:
a) Que haja estat dictada una orde de protecció a favor de la víctima de violència de gènere.
b) Que l'habitatge, sobre el qual pesa el lloguer, objecte de l'ajuda, siga el dedicat a residència habitual de la persona sol·licitant.
c) Que no perceba ajuda de la Generalitat pel mateix concepte.
d) Que el contracte d'arrendament no s'haja celebrat entre la persona sol·licitant i el seu cònjuge, parella de fet o familiars, dels articles 2.4.d) i 2.4.e).
Article 45. Documentació
Juntament amb la sol·licitud i documentació, a què es refereixen els articles 8 i 9, es presentarà la documentació següent:
a) Còpia acarada de l'orde de protecció, a favor de la víctima de violència de gènere. Excepcionalment, serà títol d'acreditació d'aquesta situació l'informe del Ministeri Fiscal, que indique l'existència d'indicis que la treballadora afectada és víctima de violència de gènere, fins que es dicte l'orde de protecció.
b) Còpia acarada del contracte d'arrendament, amb indicació de l'import que s'ha de satisfer i en què ha de constar la referència cadastral del bé immoble arrendat.
En el cas que diversos arrendataris compartisquen l'habitatge, hi caldrà la presentació d'una declaració responsable per part de la resta d'arrendataris, que indique l'import que la persona sol·licitant satisfà.
Subsecció segona
Prestació d'ajuda per a personal laboral fins a 31 anys
Article 46. Contingut de la prestació
1. Aquesta prestació consistirà en una ajuda econòmica destinada a sufragar les despeses, hagudes durant l'any objecte de la Convocatòria, per pagaments de lloguer de l'habitatge habitual, amb el límit que s'estableix en l'annex V.
2. Si el contracte d'arrendament s'haguera celebrat per a compartir l'habitatge diversos arrendataris o arrendatàries, a la persona sol·licitant de l'ajuda només se li concedirà la part proporcional de la quantia d'aquesta que li corresponga, segons la seua participació en el pagament del lloguer.
3. No es contemplaran, a l'efecte d'aquesta ajuda, els contractes d'arrendament celebrats entre la persona sol·licitant i el seu cònjuge, parella de fet o familiars dels articles 2.4.d) i 2.4.e).
Article 47. Persones beneficiàries
Podrà acollir-se a aquesta modalitat d'ajuda el personal de l'article 4.1, que havent complit 31 anys o menys durant l'any 2010, no siga propietari o propietària d'un habitatge al municipi on residisca o preste els seus serveis i el règim del seu habitatge habitual siga el de lloguer.
Article 48. Requisits
El personal, a què es refereix l'article 47, podrà sol·licitar aquesta modalitat d'ajuda si es donen les circumstàncies següents:
a) Que la persona beneficiària haja complit 31 anys o menys, durant l'any 2010.
b) Que l'habitatge sobre el qual pesa el lloguer, objecte de l'ajuda, haurà estiga dedicat a residència habitual de la persona sol·licitant.
c) Que no perceba ajuda de la Generalitat, ni de cap altre organisme públic, per la mateixa prestació.
d) Que el contracte d'arrendament no s'haja celebrat entre la persona sol·licitant i el seu cònjuge, parella de fet o familiars, dels articles 2.4.d) i 2.4.e).
Article 49. Documentació
Juntament amb la sol·licitud i documentació, a què es refereixen els articles 8 i 9, es presentarà la documentació següent:
a) Còpia acarada del contracte d'arrendament, amb indicació de l'import que s'ha de satisfer i en què ha de constar la referència cadastral del bé immoble arrendat.
b) En el cas que diversos arrendataris o arrendatàries compartisquen l'habitatge, hi caldrà la presentació d'una declaració responsable per part de la resta de les persones arrendatàries, que indique l'import que la persona sol·licitant satisfà.
c) Certificat del servei territorial competent en matèria d'habitatge, que acredite que no es percep ajuda de la Generalitat o de qualsevol altre organisme públic per la mateixa prestació.
Article 50. Obtenció d'ofici de la informació del cadastre
La firma de la sol·licitud, per la persona sol·licitant, implica l'autorització perquè la direcció general, competent en matèria de funció pública obtinga, d'ofici, de la Direcció General del Cadastre, la informació sobre els béns immobles de què és propietari o propietària la persona sol·licitant.
Secció sisena
Modalitat per a reproducció assistida
Article 51. Prestació i persones beneficiàries
Aquesta modalitat consta d'una prestació destinada a sufragar les despeses que el personal de l'article 4.1, o el seu cònjuge o parella de fet, haja generat per sotmetre's a tractaments de reproducció assistida, regulades en la vigent Llei sobre tècniques de reproducció humana assistida.
Article 52. Requisits
Que les tècniques, proves i tractaments tinguen lloc en centres privats.
Article 53. Documentació
Juntament amb la sol·licitud i documentació, a què es refereixen els articles 8 i 9, es presentarà la factura original, que acredite el pagament; en què conste la quantia total abonada pels tractaments o proves realitzades durant l'any objecte de la Convocatòria.
Secció setena
Modalitat per a despeses per adopció internacional
Article 54. Prestació i persones beneficiàries
Aquesta modalitat consta d'una prestació destinada a sufragar part de les despeses que genere cada procés d'adopció internacional, en què el personal de l'article 4.1 ostente la condició d'adoptant.
Article 55. Documentació
Juntament amb la sol·licitud i documentació, a què es refereixen els articles 8 i 9, es presentarà la fotocòpia del llibre de família o interlocutòria d'adopció.
Secció vuitena
Modalitat per a al·lèrgies i intoleràncies
Article 56. Prestació i persones beneficiàries
1. Aquesta modalitat consta d'una prestació consistent en una ajuda per a sufragar les despeses d'alimentació especial, de les persones amb al·lèrgies o intoleràncies, amb el límit màxim que s'estableix en l'annex V.
2. La necessitat d'una alimentació especial ha d'haver estat prescrita per personal facultatiu de la Sanitat Pública.
3. Podrà ser beneficiària o beneficiari qualsevol membre integrant de la unitat familiar.
Article 57. Documentació
Juntament amb la sol·licitud i documentació, a què es refereixen els articles 8 i 9, es presentarà la documentació següent:
a) Còpia acarada del certificat o informe de la Sanitat Pública, en què s'especifique l'al·lèrgia o intolerància que es pateix i que justifique la necessitat d'una alimentació especial.
b) Factures originals que acrediten el pagament realitzat per alimentació especial i, si fa al cas, tiquet de compra en què s'especifique l'alimentació especial.
DISPOSICIÓ FINAL
Única. Entrada en vigor
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 26 d'abril de 2011
El vicepresident segon del Consell i
conseller d'Economia, Hisenda i Ocupació,
p. d. (R de 30.07.2010, DOCV de 02.08.2010),
GERARDO CAMPS DEVESAANNEX III / ANEXO III
Barem / Baremo

ANNEX II
Alacant
Direcció Territorial de Justícia i Administracions Públiques
Rambla Méndez Núñez, 41 -Torre Generalitat
03127 Alacant
Castelló
Direcció Territorial de Justícia i Administracions Públiques
C/ Major, 78 - Casa dels Caragols -
12135 Castelló de la Plana
Valencia
Registre General de la Conselleria de Justícia i Administracions Públiques
C/ Santo Cáliz, 2
46279 València
ANNEX IV / ANEXO IV
MEMBRES DE LA COMISSIÓ DEL FONS D'AJUDES SOCIALS 2010
MIEMBROS DE LA COMISIÓN DEL FONDO DE AYUDAS SOCIALES 2010
A) En representació de l'administració de la Generalitat i a proposta de la Direcció General d'Administració Autonòmica / En representación de la administración de la Generalitat y a propuesta de la Dirección General de Administración Autonómica:
Presidencia / Presidencia:
Isabel Cortés Parra, titular/ titular
Víctor Pascual Sanmartín, suplent / suplente
Secretaría / Secretaría:
Ana Villena Serrano, titular / titular
Mª Dolores Monrabal López, suplent / suplente
Vocals /Vocales:
Isabel Escolano Lorente, titular
Ana Cristina Narro Gómez, titular
José Raúl López García, titular
Lidia Mª Claveau Lemaître, suplente
Julián Herráiz Carrascosa, suplente
Antonio Fidel De La Dueña Jiménez, suplente
B) En representació de les organitzacions sindicals / En representación de las organizaciones sindicales:
1. A proposta de UGT-PV / A propuesta de UGT-PV:
Titulars / Titulares:
José Vicente Garrigós Gallego
Angels Parra Berbegall
Suplents / Suplentes:
Jorge Yuste Báguena
Jesús Olmo Enríquez
2. A proposta de CCOO-PV / A propuesta de CCOO-PV:
Titulars / Titulares:
Estrella Hernández Hernández
Luisa Celda González
Suplents / Suplentes:
Jaume Pardo Piqueres
Víctoriano Ballesteros García
3. A proposta de CSI·F / A propuesta de CSI·F:
Titular / Titular:
Rafael Mollar Gumbau
Suplent / Suplente:
Isabel Moratalla Serrano
ANNEX V / ANEXO V
LÍMITS / TOPES



Còpia Permalink ELI